《夏景初八十寿诗》
清代·朱用纯

淳风委流波，去去何时复。赖有耆旧存，嶷然立颓俗。

家学擅当世，弓冶递相续。早岁经术精，亦曾摧五鹿。

剑光欲射斗，虹气还韫椟。青箱老平生，素心媚幽独。

幼安务慈爱，太丘尚雍穆。息机观自得，齐物保无欲。

何求三岛青，不羡双瞳绿。但凭仁寿理，耄耋犹朝旭。

况复得象贤，再世联芳躅。既□龙虎文，岂向林泉伏。

抚此乐事多，遥遥跻百福。斯晨进新醪，正值开黄鞠。

却笑陶渊明，委心大化逐。犹羡草木姿，欲驻颓龄促。

作者简介：（1627—1698）明末清初江南昆山人，字致一，号柏庐。明诸生。入清，隐居教读。治学确守程朱理学，所著《治家格言》，流传颇广。康熙间坚辞博学鸿儒之荐。另有《愧讷集》、《大学中庸讲义》。